Studieprojekt foreslår boliger til udviklingshæmmede på den gamle fyrværkerigrund i Seest

Mangel på moderne boliger til unge med handicap er et problem i Kolding-området og ventelister er frustrerende for både de unge og deres pårørende. Derfor tager projektet ’Kløvkærhuse’ udgangspunkt i de udfordringer, som mennesker med udviklingshæmning må opleve og foreslår et boligkompleks bestående 19 boliger og fællesområder. Mette Daugaard Houe har i sit afgangsprojekt fra Arkitektur og Design ved Aalborg Universitet kommet med et forslag på, hvordan disse boliger kan blive udformet, så de kommer til at indgå i en bæredygtig del af den nye Kløvkær grund.

At bygge bæredygtigt er ikke blot et spørgsmål om tal, der skal gå op, men er i lige så høj grad et spørgsmål om menneskelige værdier og inklusion af individet i samfundet. Med denne tilgang er et bygningskompleks velegnet til 19 unge med forskellige former for udviklingshæmning foreslået på den gamle fyrværkerigrund i Seest. Byggeriet er tegnet i kølvandet på konkurrencen ’Fremtidens Bæredygtige Almene Boliger’, som forventes afsluttet i juni 2014.

”*Byggeriet skal overholde en række indeklimatiske og energimæssige krav, men det interessante er i sidste ende, hvordan byggeriet opleves af beboerne, deres pårørende og medarbejdere på stedet.Byggeriet skal indrettes logisk og med bevidst brug af farver, lys og materialer for at sikre et godt indeklima for både krop og psyke.* ”

Beboerne skal i størst mulig udstrækning selvstændiggøres og der skal gøres op med de arketypiske institutionsbyggerier, som er set før i tiden. Det skal derfor være muligt at komme til og fra egen bolig på mere end én måde, ligesom at de enkelte boligenheder skal kunne aflæses udefra. Ligeledes er boligerne indrettet, så kørestolsbrugere kan betjene alle funktioner uden hjælp fra personale.

Byggeriet er delt op i forskellige sociale zoner, og den individuelle bruger skal have mulighed for at vælge socialt samvær til eller fra på egne præmisser. ”*For eksempel har jeg valgt at lægge fællesrum centralt i byggeriets vinger og aktiviteter skal let kunne aflæses, så beboere indbydes til at deltage. Hermed får beboere med sociale udfordringer mulighed for nærme sig fællesskabet i eget tempo, hvilket er meget vigtigt for at undgå stress og angst*.” fortæller Mette Daugaard Houe.

Byggeriet, som er udformet med vejledning fra professor Mary-Ann Knudstrup, tilbyder desuden forskellige funktioner som sansehaver, værksted, musikterapi, fællesrum og fælles vaskefaciliteter.